
І. Въведение

Конвенцията на ООН за правата на хората с увреждания (Конвенцията) е ратифицирана със закон на 26.01.2012 г. от Народното събрание, обнародвана с ДВ, бр. 12/10.02.2012 г. Конвенцията предвижда предприемане на активни действия от страна на държавните институции за гарантиране правата на хората с увреждания и съобразяване с нейните стандарти. Основната правна последица е, че Конвенцията вече е част от вътрешното ни право.

С ратификацията на Конвенцията страната ни се присъединява към мнозинството от държави-членки на Европейския съюз, за които този важен инструмент по правата на човека е част от приложимото им право.
Принципите, които са регулирани с Конвенцията са:

· зачитане на вътрешно присъщото достойнство, самостоятелността на индивида, включително свободата на личен избор и неговата независимост;

· забрана за дискриминация;

· пълноценно и ефективно участие и включване в обществото;

· уважение към различията и приемане на хората с увреждания като част от човешкото многообразие и човешкия род;

· равни възможности;

· достъпност;

· равноправие между мъжа и жената;

· зачитане на развиващите се способности на децата с увреждания, зачитане на правото на децата с увреждания да запазят своята идентичност.

На тази основа в Конвенцията е създадена и регулацията по повод участието на хората с увреждания в културния живот, почивката, свободното време и спорта, като с чл. 30 се гарантира, именно, прилагането на принципа на равнопоставеност и забрана на дискриминацията, чрез предприемане на мерки, осигуряващи:

· участие на хората с увреждания в културния живот (достъп до културни материали, телевизионни програми, филми, театрални спектакли, културни прояви и услуги, достъп до театри, музеи, кина, библиотеки, и туристически услуги, до паметници и обекти от национално културно значение);

· предоставяне на възможност на хората с увреждания да развиват и използват своя творчески, артистичен и интелектуален потенциал, не само в своя собствена полза, но и за благото на обществото;
· гаранции, че законите, защитаващи правата на интелектуалната собственост, не служат като необоснована или дискриминационна преграда пред достъпа на хора с увреждания до културни материали;

· неотменното право на хората с увреждания, равноправно с всички останали, на признаване и подкрепа на тяхната специфична културна и лингвистична идентичност, включително език на знаците и култура на лишените от слух;

· участие на хората с увреждания в развлекателни и спортно-възстановителни дейности (осигуряване на участие, достъп до услуги, организиране на специфични дейности, достъп до съоръжения и обекти за спорт, отдих и прекарване на свободното време).
ІІ. Необходимост от Концепция за промени в нормативната уредба по прилагането на чл. 30 от Конвенцията на ООН за правата на хората с увреждания
Прилагането на Конвенцията на ООН за правата на хората с увреждания изисква систематично въвеждане и създаване на ясна регламентация, основана на нейните принципи и основни положения във вътрешното законодателство.

Държавите, които са страни по Конвенцията са задължени да предприемат всякакви подходящи мерки, включително законодателни, за изменяне или отменяне на съществуващите закони, правила, наредби, обичаи и практики, които установяват дискриминация срещу хора с увреждания, както и осигуряване на защитата и насърчаването на спазването правата на хората с увреждания във всички политики и програми.
Необходимо е да бъдат идентифицирани ключовите области, нуждаещи се от правна реформа по отношение на участие в културния живот, почивка, свободно време и спорт и предприемане на последователни стъпки по въвеждане на изискванията на чл. 30 от Конвенцията.
В тази посока е Препоръката Rec (2006) 5 на Комитета на министрите към страните-членки на Съвета на Европа, в която се набляга на изготвянето на План за действие за подпомагане на правата и пълноправното участие в обществото на хората с увреждания. Подобряването на качеството на живот на хората с увреждания в Европа за периода 2006 – 2015 г. се стреми да пренесе целите на Съвета на Европа по отношение на правата на човека, недискриминацията, равните възможности, пълноправното гражданство и участието на хората с увреждания в обществото в европейска рамка за хората с увреждания за следващото десетилетие. Една от линиите на действие се отнася до участие в културния живот.
Необходими са концентрирани действия, за да се трансформират възможностите и качеството на живота на хората с увреждания чрез техния достъп и участие в изкуства и социален живот.
· Да се предприемат подходящите мерки за осигуряване на достъп на хората с уврежданията до местния, регионалния и националния културен живот;

· Да се гарантира на хората с увреждания възможността да участват в културни, развлекателни, забавни, спортни, духовни и социални дейности, както като зрители, така и като актьори;
· Да се работи за осигуряване на хората с увреждания на възможността да развиват и ползват своя творчески, атлетичен, артистичен, духовен и интелектуален потенциал за своя собствена полза, както и за полза на своята общност.
Основни стратегически документи, приети от Правителството на Република България във връзка с провеждане на политиката, свързана с хората с увреждания, са:

· Стратегията за осигуряване на равни възможности за хора с увреждания 2008 – 2015 г.;

· Планът за действие за осигуряване на равни възможности за хора с увреждания 2014 – 2015 г.
Стратегия за осигуряване на равни възможности на хората с увреждания 2008 – 2015 г.

Националната политика за хора с увреждания се ръководи от Националната стратегия за осигуряване на равни възможности на хората с увреждания 2008 – 2015 г., която бе актуализирана през 2012 г. в съответствие с механизма за мониторинг на изпълнението на насоките за осигуряване на равни възможности на хората с увреждания. Стратегията съдържа 8 цели, след които Цел 7 Осигуряване на равни възможности за спорт, отдих, туризъм и участие в културния живо, в която са включени следните направления:
· Участие в културни прояви и развлечения;
· Условия за развитие и интегрирано обучение в областта на науката, изкуството, спорта на децата с увреждания;
· Създаване на условия за развитие на талантливите деца с увреждания чрез насърчаване на техните творческите изяви, както и стимулиране на училищата по изкуствата и творческите съюзи на художници, музиканти, артисти, на музеи, галерии и културни институции да осъществяват програми с участието на деца с увреждания;
· Достъпност на художествените произведения;
· Възможност на хората с увреждане да творят и развиват своите творчески умения;
· Обучен персонал на организации за спорт, развлечение, туризъм, култура и други за общуване с хора с увреждания;
· Развитие на проекти за изкуство, култура и спорт на хора с увреждания и техни организации;
· Осигурени места за отдих, спорт и туризъм като хотели, плажове, спортни центрове, гимнастически зали и други, достъпни за хора с увреждания;
· Насърчаване на спортните организации да създават възможности за хората с увреждания да участват в спортната дейност, проектирани специални схеми и спортни игри;
· Създаване, както на специализирани отбори, съставени само от хора с увреждания, така и на смесени отбори от хора с и без увреждания;
· Подготвени елитни състезатели за участие в европейски, световни и параолимпийски игри и специалните олимпийски игри. Осигурени бази, треньори и финансиране;
· Признаване спортните постижения на хора с увреждания адекватно на останалите спортисти;
· Изградена система за насърчаване на обществените и частните организации в областта на културата, спорта, развлеченията и туризма да предприемат редовни обучения по осведоменост в областта на уврежданията за своя персонал като основна дейност;
· Създадени стимули за обществените и частните медии активно да дискутират в програмите си въпросите относно осигуряването на равни права и възможности на хората с увреждания и недопускането на дискриминация спрямо тях.
В цел 8 са заложени направления за повишаване степента на информираност на обществото за проблемите и възможностите на хората с увреждания и промяна в обществените нагласи спрямо тях, а именно:

· Широка обществена подкрепа на дейностите, които ще се предприемат за реализиране на Стратегията за осигуряване на равни възможности на хората с увреждания 2008 – 2015 г. чрез провеждане на информационни кампании;
· Активно ангажирани медии в процеса на повишаване на информираността на обществото по проблемите и възможностите на хората с увреждания;
· Популяризиране на целите на стратегията чрез съдействието на отговорните институции в непосредствената им дейност;
· Променена визия, език и начин на представяне на хората с увреждания в медийното пространство чрез работа с журналисти и експерти в сферата на масовите комуникации.

От съществено значение са и заложените мерки в Цел 1 Създаване на адаптирана към нуждите на хората с увреждания среда, който обхващат достъпна среда за хората с увреждания, достъпна информация и комуникации, обучение на заинтересованите лица и институции по проблемите на достъпността по букви А и Б, засягащи хората с увреждания, както и развиване на научно-приложни дейности с цел разработване на стоки, услуги, съоръжения и оборудване с универсален дизайн, по смисъла на дефиницията на чл. 2 от Конвенцията, които с минимална модификация и инвестиции да се пригодят към специфичните нужди на хора с увреждания.

Планът за действие за осигуряване на равни възможности за хора с увреждания 2014 – 2015 г.
Планът за действие за осигуряване на равни възможности за хора с увреждания 2014 – 2015 г., изготвен и приет в изпълнение на Стратегията за осигуряване на равни възможности за хора с увреждания 2008 – 2015 г., предвижда мерки относно участието в културния живот, почивката, свободното време и спорта (Цел І и VІІ и VІІІ), като особено важни са и дейностите, предвидени по отношение на осигуряване на информираност на обществото по проблемите на хората с увреждания.
Конкретните мерки по плана са свързани с:

· Осигуряване на физически достъп до обществени сгради, жилища, открити пространства и работни места, с индикатор за изпълнение – брой адаптирани сгради;
· Осигуряване на равни възможности за спорт, отдих, туризъм и участие в културния живот, с индикатори за изпълнение – брой финансирани проекти, обхванати лица, активни участници, проверки, посещения, проведени състезания и други;

· Повишаване степента на информираност на обществото за проблемите и възможностите на хората с увреждания и промяна на обществената нагласа към тях, с индикатор за изпълнение брой проведени събития, обучени служители и други.

Изпълнението на дейностите и мерките, заложени в Плана за действие за осигуряване на равни възможности за хора с увреждания 2014 – 2015 г., дава възможност за извършване на периодичен анализ за констатиране на празноти в нормативната уредба и възможност за събиране и обобщаване на предложения в тази насока.

Анализът и статистическите данни, събрани във връзка с изпълнение на дейностите по плана, както и на други дейности, свързани с осигуряване на участие на хората с увреждания в културния живот, почивката, свободното време и спорта, показва осъществяването на следните дейности:

А. В областта на културата
В съответствие с поетите ангажиментите, Министерството на културата работи в няколко направления, свързани с осигуряване на равни възможности за участие в културния живот, гарантиране достъп до качествено образование, създаване на условия за достъпност на средата, както и достъп до културни обекти и до сградите на културните институти, както и непрекъснато усъвършенстване на законодателството в областта на интеграцията на хората с увреждания, илюстрирани в следващите абзаци:
Музеи
Музеите и художествените галерии осъществяват дейност, свързана с осигуряването на равен достъп на посетителите до музейните пространства. Отправна точка в тази насока са текстовете на Закона за културното наследство, които предвиждат културните институти да осигурят подходящи условия за достъп до музейните експозиции на хора с увреждания (чл. 186, ал. 3 от Закона за културното наследство).
Деца, учащи се и хора с увреждания заплащат намалени цени или се освобождават от заплащане на входен билет (чл. 185-187, ал. 5 от Закона за културното наследство).

В този контекст политиката на музеите е насочена за осигуряване на физически и на интелектуален достъп.
Физическият достъп до музейните експозиции на хора с увреждания в част от музейните сгради е осигурен чрез изградени рампи, асансьори и алеи ( Къща музей „Васил Левски” – Карлово, Националният политехнически музей, Националният исторически музей, Националната галерия за чуждестранно изкуство и други). Хора с увреждания имат и достъп до специализираните сервизни помещения на музеите.
Осигуряването на физически достъп до музейни сгради и обекти, недвижими културни ценности, е свързано с извършването на проучване и изготвяне на индивидуални проекти.

В Наредба № 4 на Министерството на регионалното развитие и благоустройстовото от 01.07.2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания (обн., ДВ, бр. 54/2009 г.; доп., бр. 54 от 2011 г.), в чл. 1 се определят изискванията при проектирането, изпълнението и поддържането на строежите (елементите на урбанизираната територия и на сградите и съоръженията) за осигуряване на достъпна архитектурна среда за цялото население, като се отчитат и специфичните нужди на хората с намалена подвижност, в т.ч. на хората с увреждания.
Изискванията на наредбата се прилагат и при извършване на реконструкция, основно обновяване, основен ремонт, преустройство, пристрояване и надстрояване на съществуващи елементи на урбанизираната територия и на сградите и съоръженията.
Музеите работят не само за физическия достъп на хората с увреждания до експозициите, но и за образователното въздействие на експонатите върху хората с увреждания.

Образователното въздействие на експонатите върху хората с увреждания се постига чрез провеждането на адаптирани беседи и модули, специализирани образователни програми и работни ателиета, както и изготвяне на текстове на брайлово писмо за незрящи посетители (Национален исторически музей, Национален политехнически музей, Къща музей „Васил Левски” и други).

1. Националният исторически музей, предоставя:

· Интерактивна беседа „За първи път в музея”, която е адаптирана и за деца със специални образователни потребности;
· Адаптирана образователна програма „Първи стъпки в музея”;

· Изработен е формуляр-заявка за посещение на групи за адаптираните модули от образователната програма и/или ателиетата в Националния исторически музей, който помага за по-добрата подготовка на водещия занятието.

2. Национален политехнически музей
· Организирано посещение на група от 15 човека – хора с различни увреждания: двигателни и ментални. Основната дейност е свързана със запознаване с експозицията с екскурзовод.
При ползването на преференции при посещението на културни събития в музеи изложби и други, понастоящем е регламентиран свободен вход за хора с увреждания. За съжаление в много от обектите това не е посочено на входа по съответния начин. Също така не е регламентирано при какви условия ги придружава техният придружител, което е особено важно при наличието на деца с увреждания. 

Необходимо е да се извърши изменение на подзаконовите актове, за да се регламентира достъпа до музеите на придружители на хора с увреждания и изработването на макети на движимите културни ценности за незрящи посетители.
Училища

Към настоящия момент в училищата по изкуствата се обучават 57 ученици със специални образователни потребности, като 41 от тях имат ресурсно подпомагане съобразно потребностите. Средства в училището за осигуряване на подкрепяща среда се получават само за тези ученици, за които имат ресурсно подпомагане, а за останалите не се получават никакви допълнителни средства. Необходимо е нормативно да се уреди и този въпрос, тъй като учениците със специални образователни потребности, които нямат нужда от ресурсно подпомагане, са предимно трудно подвижни. Те имат нужда не само от подкрепяща среда, но и от училищен асистент, който да подпомага придвижването им, в това число използването на съществуващите платформи и асансьори за достигане до горните етажи.

В сферата на образованието по изкуствата и по културата е създадена равнопоставеност на всички деца при кандидатстването. В наредбите за прием са премахнати всички съществуващи преди това ограничения.
В Наредбата за условията и реда за осъществяване на закрила на деца с изявени дарби са премахнати отделните разпоредби за ученици със специални образователни потребности в областта на спорта, като са създадени равни възможности за всички деца, в това число на деца с увреждания, не само в областта на спорта, но и на изкуствата и науката.

Читалища
Народните читалища са традиционни самоуправляващи се български културно-просветни сдружения в населените места, които изпълняват и културно-просветни задачи. В тяхната дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание (чл. 2 от Закон за народните читалища).
Анализът на дейността на народните читалища през последните години показва, че хората с увреждания намират в тях благоприятна среда за развитие на своя творчески потенциал, за достъп до информация чрез читалищните библиотеки, участват в културни прояви, реализират се и специфични дейности само за хора с увреждания.
Проблем за по-пълното участие на хора с увреждания в читалищни дейности е остарялата материално-техническа база и недостигът на средства за предприемане на действия за достъпна среда.

В страната е започнал процес на модернизиране на читалищните сгради, основно по оперативни програми и със средства на общините.

Министерството на културата е разработило програма за подкрепа на читалищната дейност и за развитие на любителското изкуство, която дава възможности да се работи в посока интеграция на хора с увреждания. Изключително важна част от програмата е допълнителната целева финансова подкрепа от страна на държавата, която се осъществява в три направления – ремонтни дейности на читалищни сгради, художествено-творческа дейност и закупуване на техника и софтуер. Програмата се реализира чрез конкурсна сесия и е предназначена за всички народни читалища, регистрирани по Закона за народните читалища. Нейното изпълнение до момента показва, че много малка част от проектите имат насоченост към интеграция на хора с увреждания.
Във връзка с това, при следващо актуализиране на правилата, по които се реализира програмата, могат да бъдат добавени текстове и/или критерии, касаещи хората с увреждания, което да насърчи читалищата, при подготовката на проектите да включват и дейности за хора с увреждания.


Библиотеки
Съвременните технологии улесняват достъпа до информация на хората с увреждания, дигитализацията и комуникационните технологии предоставят богат инструментариум за постигането на информационно равноправие между читателите с увреждания и другите потребители: дигитализирани текстове, доставка на документи по електронен път, интернет, възможности за мрежова работа, скенери, четци, синтезирана реч, брайлови дисплеи, принтери и други.

В голяма част от обществените библиотеки са обособени читателски места за хора с увреждания и се създават равни условия за работа с информацията с останалите читатели. Изградени са рампи, подходящи асансьори, стълбища и паркинг.
В регионалните библиотеки се провеждат обучения по информационни и комуникационни технологии в добре оборудвани обучителни кабинети. Предоставят се за ползване така наречените „Говорещи книги”, които представляват записи на класически и популярни литературни произведения върху аудиокасети и компактдискове, предназначени за хора с увредено зрение, книги с увеличен печатен шрифт, подходящи за читатели със слабо зрение, дублирани филми и такива със субтитри, предназначени за хора с увредено зрение или слух, прожекции на специално подбрани филми за потребители с ментални увреждания като част от арт терапията им, ползване на специализиран софтуер за хора със зрителни увреждания позволяващ: набор на текст, оформяне на документи, попълване на документи, сърфиране в Глобалната мрежа, специализирани интернет ресурси за хора с увреждания, индивидуална консултация при попълване на различни документи.

За по-доброто развитие следва да се насърчават приноса и оценката от страна на читателите с увреждания, така че услугите да отговарят на специфичните им потребности и изисквания. Препоръчително е потребителите с увреждания да участват в планирането и развитието на различните промени – независимо дали са свързани с достъпността на средата, внедряването на новите технологии или политиката за обслужване на читателите.
Библиотеките трябва да насърчават тяхната взискателност и критичност, тъй като те най-добре разбират как средата в библиотеката може да им предостави условия за по-добра самостоятелност.

Създаването на регионални библиотечни консорциуми може да изиграе важна роля при лобирането за финансиране, при търсенето на възможности за проекти, както и за получаването на широка обществена подкрепа.

Б. В областта на спорта
Една от основните социални визии на съвременното физическо възпитание и спорта в нашето общество, утвърждавана от Министерството на младежта и спорта е тяхната биоадаптационна и психорегулативна роля, която осигурява на всеки индивид необходимата му степен на двигателна активност за пълноценна изява във всички сфери на живота.
В областта на развитието на физическото възпитание и спорта за деца и хора с увреждания, Министерството на младежта и спорта разработва, финансира и координира изпълнението на програми за насърчаване, подобряване, поддържане и усъвършенстване на двигателни възможности чрез практикуване на физически упражнения и спорт. Прилагането на програмното и проектното финансиране на дейностите на лицензираните спортни организации, администриращи спорта за хора и деца с увреждания, дава възможност за предприемане на действия, насочени към определяне на ясни параметри за ефективност, целесъобразност и законосъобразност при разходване на средствата, както и създаване на условия за осведоменост на децата и хората, към които е насочена.
Програмата „Спорт за деца с увреждания и деца в риск” е разработена в съответствие с целите и задачите, определени в „Национална програма за развитие на физическото възпитание и спорта в Република България 2013 – 2016 г.”, в изпълнение на един от основните приоритети на Министерството на младежта и спорта – насърчаване на децата и младежта към двигателна активност и системно практикуване на спорт като средство за здравословен начин на живот, физическо и духовно развитие.

С реализирането на Програмата, надграждайки полезни досегашни практики в тази област, се създадат по-добри условия за подпомагане на социалната интеграция, адаптация и пълноценна реализация в обществения живот на хората и децата с увреждания, чрез създаване на условия и възможности за тяхното включване в безплатни спортни занимания с цел подобряване качеството на живот, физическата им и психическа пригодност. Създават се ефективни предпоставки и за:
· Създаване на условия и възможности от спортните клубове в страната за разширяване на обхвата на хората с увреждания, за участие в спортни занимания с оглед подобряване физическата им дееспособност, пълноценно използване на свободното от учебни занимания време и социалната им интеграция;
· Придобиване на възможни – според заболяването – на първоначални умения, навици и познания за практикуване на предпочетен вид спорт;
· Развитие на социалните функции и обществено полезната дейност на специализираните спортните организации и институции, чрез увеличаване и разнообразяване на спортните услуги за хората с увреждания и деца в риск;
· Формиране на траен интерес сред хората с увреждания за участие в системни занимания със спорт и предоставяне на възможност на треньорите в спортните клубове за селекция на практикуващи параолимпийските спортове за участие в състезания от вътрешния и международен спортен календар;
· Осигуряване възможност за включване в провеждането на спортните занимания на спортни специалисти с квалификация в областта на адаптираната физическа активност, адаптирания спорт и кинезитерапията за хора с увреждания и деца в риск;
· Използване възможностите на спорта като превенция срещу общите заболявания, наднорменото тегло, употребата на тютюневи изделия, алкохол и наркотици.
Дейностите по Програмата през годините на нейното провеждане са насочени към приобщаване на все по-широк кръг хора с увреждания като следва:

· 2010 – 2011 г.

В пилотната Програма „Спорт за хора с увреждания и деца в риск” са одобрени и финансирани в 17 населени места от страната 39 проекта. Продължителността за изпълнението на проектите по Програмата е от 3 месеца до 10 месеца. Занимания са се провели по 16 вида спорт със 70 специалисти по спорт и АФА (адаптирана физическа активност) с 446 занимаващи се. Общо средствата по програмата са 200 000 (двеста хиляди) лв.;
· 2011 – 2012 г.

Одобрените и финансирани са 40 проекта в 22 населени места от страната с продължителност на изпълнение на проектите по Програмата от 3 месеца до 10 месеца. Занимания са се провели по 18 вида спорт с 477 занимаващи се от 21 спортни организации. Общо за реализирането на програмата са изразходвани 200 000 лв.;
· 2013 г.

Одобрени са 46 проекта на спортни организации по 38 вида спорт в 28 населени места, като са включили 1540 участника, ръководени от 115 спортни специалисти.  Продължителността за изпълнението на проектите по Програмата е от 6 месеца до 12 месеца. Общо за реализирането на програмата са изразходвани 200 000 (двеста хиляди) лв.

Дейности по програмата „Спорт за деца с увреждания и деца в риск” – 2014 г.


Одобрени са 39 проекта на спортни клубове от 22 населени места, финансирани от Министерството на младежта и спорта със средства в размер общо на 200 000 лв. В програмата през тази година са включени 1280 деца.


Заниманията се провеждат в 22 населени места, под ръководството на 117 спортни специалисти/треньори на 51 спортни обекта в страната по 22 вида спорт в периода 20.03-20.12.2014 г. – за минимум 6 месеца.

Очакваните резултати са повишаване на възможностите за социална интеграция и личностна реализация на децата с увреждания, чрез разширяване на достъпа им до качествени услуги в областта на спорта и ефективно ползване на спортните обекти.


В. В областта на образованието
Политиката на Министерството на образованието и науката е насочена към създаване на условия за развитие на включващото обучение, което е процес на приемане и подкрепа на индивидуалността на всяко дете или ученик чрез включване на ресурси, насочени към премахване на пречките пред ученето.
Осигурена е допълнителна образователна подкрепа на децата и учениците със специални образователни потребности. Чрез 28 ресурсни центъра в областните градове на страната за подпомагане на интегрираното обучение и възпитание на деца и ученици със специални образователни потребности се осигуряват допълнително ресурсни учители, психолози, логопеди и други специалисти за ресурсно подпомагане на интегрираното обучение на деца и ученици със специални образователни потребности в детските градини и общообразователните училища. Амбицията е във всяко училище, в което се осъществява ресурсно подпомагане, да има изграден и оборудван ресурсен кабинет, както и изградена достъпна архитектурна среда.

Ежегодно с цел осигуряване на достъп на хора с увреждания до училищните сгради се извършват ремонти по Националната програма „Създаване на достъпна архитектурна среда” в държавните училища.

Министерството е бенефициент по изпълнението на проект BG051PO001-4.1.07 „Включващо обучение” по Оперативната програма „Развитие на човешките ресурси”, насочен към осигуряване на подкрепяща среда за равен достъп до образование и за отваряне на образователната система с оглед осъществяването на включващо обучение. Той съдържа шест компонента, които поставят фокус върху апробирането на модел за повишаване на капацитета на общообразователни училища за осъществяване на включващо обучение, апробирането на модел за реформиране на специалните училища за деца със сензорни увреждания и на помощните училища-интернати – за деца с умствена изостаналост, в училища, подпомагащи процеса на приобщаване, създаване на благоприятна среда в училищата и детските градини за адаптивно обучение на деца със специални образователни потребности.
Дейностите по проекта и работата на Министерството на образованието и науката са насочени към промяна на нагласите към включващото обучение, създаване на училищни политики, осигуряващи равен достъп до качествено образование, развитие на училищна култура, основана на толерантност към различието, подобряване на практиките и създаването на условия за включването на всички деца и ученици в извънкласни и извънучилищни дейности.
Министерството на образованието и науката осигурява възможности за изява и разгръщане на творческите способности на децата и учениците чрез извънкласни и извънучилищни занимания в областта на науката, изкуствата, технологиите и спорта, включително и на деца и ученици със специални образователни потребности.

Дейностите за развитие на творческите способности и за изява на децата и учениците, включително и на деца и ученици със специални образователни потребности, се осигуряват чрез изпълнението на:

· Националната програма „Училището – територия на учениците”;

· Националният календар за извънучилищни дейности на Министерството на образованието и науката;

· Националният спортен календар на Министерството на образованието и науката;

· Проект „Да направим училището привлекателно за младите хора” – УСПЕХ по Оперативна програма „Развитие на човешките ресурси”, съфинансирана от Европейския социален фонд.

В рамките на тези програми и проекти се реализират дейности, включително и на деца и ученици със специални образователни потребности в следните направления:
· Оборудване и обзавеждане на стаи за занимания по интереси;
· Занимания в клубни форми на извънкласни дейности в рамките на европейските ключови компетентности в областта на природните науки, здравословния начин на живот, гражданските, културните, дигиталните компетентности, предприемачеството и други;

· Занимания в школи и други форми на извънучилищни дейности, организирани от извънучилищните педагогически учреждения (Общински детски комплекс, Център за работа с деца, Ученически спортни школи и други) в областта на науката, изкуствата, технологиите и спорта;

· Състезания, олимпиади, конкурси и други, в които се дава възможност за изява в рамките на Националния календар за извънучилищните дейности;

· Занимания и изяви по Националния спортен календар;

· Провеждане на Ученическите игри за деца с увреден слух, нарушено зрение, физически увреждания и увреждания на централната нервна система, в които се дава възможност за изява в областта на спорта на децата и учениците със специални образователни потребности, в рамките на Националния спортен календар;

· Придобиване право на едногодишна стипендия на децата с изявени дарби, класирани по Програмата на мерките за деца с изявени дарби за съответната календарна година.

Г. Други дейности от социална политика, с насоченост в областта на културния живот, почивката, свободното време и спорта.
Съгласно чл. 8, т. 6 от Закона за интеграция на хората с увреждания, Агенция за хората с увреждания финансира проекти по програмата „Рехабилитация и социална интеграция на хора с увреждания” и програмата за осигуряване на достъпна среда и адаптиране на културни, исторически и спортни обекти с международно, национално и областно значение.

Важна предпоставка за успешното социално включване на хората с увреждания е промяна в нагласите в обществото спрямо тях.
Агенция за хората с увреждания финансира ежегодно проекти на неправителствени организации на и за хора с увреждания, насочени към промяна на обществените възприятия за хората с трайни увреждания като пълноценни граждани, като дават гласност и демонстрират тяхната активна обществена позиция, постиженията в трудовата им реализация и други, чрез организираното им участие в панаири, търговски изложения, специализирани трудови борси и други социални и икономически форуми.

Финансираните проекти включват мероприятия, насочени към индивидуална и групова работа като обучения, придобиване на умения за самостоятелен живот, рехабилитация, посещение на културни мероприятия и други такива. Включени са и мероприятия с публична културна и/или спортна изява: фестивали, концерти, спектакли, пленери, художествени изложби, спортни състезания, автомобилни ралита и други подобни, в които преки бенефициенти – хората с трайни увреждания са активни участници. Агенцията финансира също и разработка на различни материали, помагала, наръчници и други, подпомагащи работата на и с хора с трайни увреждания. Чрез финансирането от Агенцията за хората с увреждания, много от фестивалите вече са традиционни и сред тях са фестивалът „Сила за живот” в гр. Поморие и многожанровият фестивал в гр. Перник, „Надмощие на духа” на фондация „Старт”. Ежегодно Агенцията за хората с увреждания финансира концертите на хора на слепите „Акад. П. Стайнов” и детски вокално-инструментални състави на деца със зрителни увреждания. Агенция за хора с увреждания финансира чрез одобрени от нея проекти подготовката и участията на Националния отбор на глухите по футзал, борба и други спортове за участия в олимпиади, световни и европейски състезания.
Агенцията за хората с увреждания финансира проекти за осигуряване на достъпна среда и адаптиране на културни, исторически и спортни обекти с международно, национално и областно значение за хора с увреждания и осъществява контрол по изпълнението на изискванията за достъпност. Отпускат се средства за осигуряване на външен достъп до обектите, приспособяване на вътрешната среда и за изграждане и преустройство на повдигателни съоръжения. Осигуряването на достъпна среда за хората с увреждания е постоянен процес и е необходимо осигуряването на средства на национално, регионално и местно ниво за адаптиране на архитектурната среда спрямо нуждите на тази категория лица.

Дейности по програмите през годините:

Финансирани проекти: по Програма „Рехабилитация и социална интеграция на хора с увреждания”:
2010 г. – 18 проекта – 267 441 лв.;
2011 г. – 20 проекта – 299 997 лв.;
2012 г. – 19 проекта – 299 135 лв.;
2013 г. – 21 проекта – 313 937 лв.

Финансирани проекти по Програма „Достъпна среда“:
· 2010 г. финансирани 11 обекта: 7 културни, в това число Драматичен театър в гр. Кюстендил, 3 библиотеки в гр. Шумен, в гр. Велико Търново и на БАН; читалището в гр. Силистра; 1 художествена галерия в гр. Севлиево и Национална астрономическа обсерватория и Планетариум – Смолян;. 3 исторически музеи в гр. Враца и гр. Пазарджик и етнографския музей на гр. Созопол и 1 спортен плувен басейн в гр. Пловдив на стойност 266 174 лв.;
· 2011 г. Финансирани 17 обекта: 7 културни, в това число филхармонията в гр. Разград, библиотеката в гр. Велико Търново; Дом на културата в гр. Габрово, художествени галерии – в гр. Велико Търново и Видин, Национална астрономическа обсерватория – Рожен; църковен храм в гр. Велико Търново, 7 исторически музеи в гр. Враца, Пазарджик, Смолян, Благоевград, етнографски музей гр. Пловдив, Архитектурно-исторически резерват - Созопол, Национален археологически музей – София и 3 спортни – стадион в Монтана, спортна зала в Перник и зала за художествена гимнастика, София на стойност 405 910 лв.;
· 2012 г. финансирани 10 обекта: 6 исторически – историческите музеи в гр. Батак, Плевен, Ямбол, Благоевград, Брацигово, етнографски музей гр. Пловдив, 2 културни и природни – астрономическата обсерватория в Габрово и Ягодинската пещера и 2 спортни – Стрелкови клуб „Левски” и басейн „Спартак” на стойност 392 771 лв.;
· 2013 г. финансирани 9 обекта: 6 исторически музеи в гр. Кърджали, Брацигово, Дряново, Велинград, Благоевград, Стара Загора и Видин, 2 културни – библиотеките в гр. Стара Загора и Видин и 1 спортен – зала „Фестивална” в гр. Видин на стойност 301 130 лв.
Представените примери показват, че интеграцията на хора с увреждания по отношение на прилагането на чл. 30 от Конвенцията е в процес и е намерила израз в успешно създадени и реализирани програми, които е добре да бъдат продължени, доразвивани и популяризирани и сред широката общественост.
Едновременно с това събраната информация дава възможност да се направят някои предложения за тяхното усъвършенстване, което би могло да се постигне чрез подобряване на нормативната уредба.
ІІІ. Цел на концепцията
Концепцията си поставя като основна цел разработването на предложения за извършване на промени в нормативната уредба, свързана с прилагането на чл. 30 от Конвенцията на ООН за правата на хората с увреждания, които да гарантират реалната равнопоставеност на всички хора с увреждания по отношение на възможностите им за участие в културния живот, почивка, свободно време и спорт.


За постигане на основната си цел концепцията идентифицира ключови проблеми в посочените области, които могат да бъдат решени чрез създаване на нова правна регулация в някои области или изменение и допълнение на действащата.

Подобряването на нормативна уредба следва да се разглежда, както като приоритетна политика, така и като потенциален, непрестанен ангажимент към хората с увреждания и към техните потребности.

ІV. Анализ на действащата нормативна уредба в областите на културния живот, почивката, свободното време и спорта

В областта на културата
Нормативната уредба в областта на културата в голямата си част е подчинена и приведена в съответствие с принципите и нормите на конвенциите на Съвета на Европа в областта на културата и културното наследство, като Европейската културна конвенция, Европейската конвенция за защита на архитектурното наследство, Европейската конвенция за нарушения, свързани с културните ценности, Конвенцията за защита на архитектурното наследство на Европа, Европейската конвенция за защита на архитектурното наследство (ревизирана), Европейската конвенция за кинематографската копродукция и Рамковата конвенция на Съвета на Европа за стойността на културните ценности за обществото.
Правото на достъп до националните и общочовешките културни ценности, правото на развитие на личностната култура, свободата на художественото, научното и техническото творчество, изобретателските, авторските и сродните на тях права се закрилят, признават и гарантират с чл. 54 от Конституцията на Република България.

В съответствие с това в Закона за закрила и развитие на културата в чл. 2 са въведени принципите на:
· Демократизъм на културната политика, свобода на художественото творчество и недопускане на цензура;

· Равнопоставеност на творците и на културните организации;
· Насърчаване на културното многообразие при съхраняване единството на националната култура и 

· Откриване, подпомагане и обучение на млади таланти в областта на културата.


Като се има предвид, обхвата и приложното поле на закона по отношение, както на физически лица, така и на създадените културни организации, с въведените принципи разглеждан в цялост или по отделно се гарантира правото на равното участие на хората в увреждания в културния живот, като създатели на културни ценности или потребители на културни продукти.

Държавната политика за закрила и развитие на културата се осъществява от министъра на културата в съответствие с функциите и правомощията му при спазване на основните принципи, заложени в Закона за закрила и развитие на културата.
Основните функции, осъществявани от министъра на културата са предвидени в чл. 14, ал. 2 от Закона за закрила и развитие на културата и включват:

· Финансово подпомагане на културни инициативи, целеви програми, творчески проекти и други след провеждане на конкурси;

· Финансиране изцяло или частично от държавния бюджет на културни институти;

· Осигуряване на условия за професионална подготовка и обучение на творци и специалисти в областта на културата и методическо ръководство на средните училища по изкуство и култура;

· Развитие на международното културно сътрудничество с държавни, общински, частни и международни организации;

· Информационно осигуряване за участие в международни програми и фондове;

· Подпомагане дейността на организационни структури, създадени с цел осигуряване на заетост, професионална квалификация и насърчаване на самостоятелната дейност на работещите в областта на културата;

· Награждаване на български културни дейци за постигнати високи творчески резултати или принос в развитието и популяризирането на културата;

· разработване на нормативни актове за осигуряване закрила на културните дейности и на творците.

Посочените функции са изцяло съобразени с принципа на равнопоставеност на творци и на граждани, потребители на културен продукт или на видове изкуства, като, от приемането на закона през 1999 г., отношенията в тази насока са установени трайно и се развиват последователно.

Отделно от посочената възможност за равното участие на творци при финансиране, подпомагане или в други форми на закрила, осъществявана чрез политиката провеждана от министъра на културата, като държавен орган, следва да посочим и функцията на национален фонд „Култура”, чийто проекти и програми, подробно разписани в чл. 31, ал. 2 от Закона за закрила и развитие на културата предоставят възможности за равно участие и недопускане на дискриминация, под каквато и да е форма.
Във връзка с осигуряване на равни възможности за участие в културния живот, Министерството на културата ежегодно оказва методическа помощ на културни институти, читалища и организации на хората с увреждания за развитие на проекти в областта на изкуствата и културата.
На основата на съществуващи нормативни актове, всички културни институции развиват своя самостоятелна политика за достъп на хора с увреждания до театрални постановки, музейни експозиции, библиотечни услуги и културни прояви с намалени цени или безплатно.

По програми на Министерството на културата се подкрепя финансово реализирането на различни проекти и инициативи, допринасящи за по-ефективното използване на творческия, артистичния и интелектуален потенциал на хората с увреждания и насърчаване на тяхното пълноправно участие в културния живот на страната.
Отделно от посоченото в съответните сфери на културата и изкуствата са приети и действат отделни специални закони като: Закон за обществените библиотеки Закон за културното наследство, Закон за народните читалища, Закон за меценатството Закон за авторското право и сродните му права, Закон за административното регулиране на производството и търговията с оптични дискове, матрици и други носители, съдържащи обекти на авторското, право и сродните му права, Закон за задължителното депозиране на екземпляри от печатни и други произведения, Закон за филмовата индустрия, Закон за радиото и телевизията и Закон за националния дарителски фонд „13 века България”.


Анализът на посочената законова уредба, показва въвеждането на основните принципи на равнопоставеност, достъп, демократизъм и недопускане на дискриминация в сферата на културата, за което можем да се позовем на:

· Чл. 3 и 4 от Закона за обществените библиотеки културния живот, с които се регламентират принципите на равнопоставеност и свободен достъп до библиотечно-информационното обслужване, както и безплатно предоставянето на основни библиотечни услуги (чл. 4 от Закона за обществените библиотеки);
· Чл. 3, ал. 2 от Закона за културното наследство относно правото на равен достъп – физически или интелектуален – до културните ценности, без да се увреждат или подлагат на риск. Заедно с посоченото осигуряването на условията и гарантирането на равен достъп до културните ценности е вменено като задължение за държавата, общините и частните лица ( чл. 3, ал. 3 от Закона за културното наследство);
· Правото на свободно сдружаване и участие в културни организации, освен в Закона за културното наследство е закрепено и в Закона за народните читалища (чл. 2);
· Гарантиране на правото на свободно изразяване на мнение, на информация и недопускане на предавания, внушаващи нетърпимост между гражданите – чл. 10 от Закона за радиото и телевизията;
· Чл. 24, ал. 1 т. 10 от Закона за авторското право и сродните му права въвежда режим на свободно използване без заплащане на възнаграждение при възпроизвеждането на вече разгласени произведения посредством Брайлов шрифт или друг аналогичен метод, ако това не се извършва с цел печалба. За всякакви други форми на използване на произведения, обект на закрила от Закона за авторското право и сродните му права (напр. разпространение, внос, износ и други) настоящият закон не предвижда ограничения или изключения от авторското право в полза на лицата с увреждания.

Законът за културното наследство предвижда разпореди, относно:

· Музеите, които са задължени да осигурят подходящи условия за достъп до музейните експозиции на хора с увреждания – чл. 186, ал. 3 от Закона за културното наследство;

· Деца, учащи се и хора с увреждания заплащат намалени цени или се освобождават от заплащане на входен билет (отнася се за всички музеи) – чл. 185-187, ал. 5 от Закона за културното наследство;
· В сферата на международното сътрудничество, следва да се отбележи, че на 28.07.2013 г. България се присъедини към Договора от Маракеш на Световната организация по интелектуална собственост за улесняване достъпа до публикувани произведения на незрящи и лица с увредено зрение или други визуални увреждания, които не им позволяват четене на печатни публикации.
Подзаконова уредба:
В Наредбата за условията и реда за представяне на културните ценности обн., ДВ, бр. 28/28.03.2014 г., са предвидени условия за достъп на хора с увреждания до експонирани недвижими културни ценности – чл. 21, ал. 3, чл. 32, чл. 37, чл. 20, ал. 2.

В областта на спорта
Законът за физическото възпитание и спорта установява, в съответствие с принципите и нормите на Европейското законодателство, развитието на спорта за хората с увреждания:


Основни положения са разписани в чл. 4а, чл. 21 и чл. 33 от Закона за физическото възпитание и спорта.


Регламентирани са функции за общините (чл. 4а) които насърчават развитието на физическото възпитание и спорта, като подпомагат дейността на спортните организации, регистрирани като юридически лица с нестопанска цел за осъществяване на общественополезна дейност, които предоставят безплатни занимания с двигателна активност и спорт на деца, ученици, студенти и на лица в неравностойно положение, чрез финансиране на техни дейности, програми и ползване на спортни обекти и съоръжения – общинска собственост.
Съгласно чл. 21 от Закона за физическото възпитание и спорта физическото възпитание, спортът и туризмът в предучилищните детски заведения, общообразователните, специалните и професионалните училища са неразделна част от образователния и възпитателния процес и се осъществяват по програми на Министерството на образованието и науката съгласувано с Министерството на младежта и спорта. Училищата създават условия за занимания с физически упражнения и спорт с лечебна цел, както и условия за занимания с адаптирани физически упражнения и спорт за ученици със специални образователни потребности.

Съгласно чл. 33 от Закона за физическото възпитание и спорта физическото възпитание и спортът за хората с увреждания целят подобряване качеството на живота им, на тяхната рехабилитация и социална интеграция, като се осигуряват необходимите условия за занимания с различни видове спорт.
Министерството на младежта и спорта:
· Подпомага с целеви средства подготовката и участието на спортистите с увреждания на олимпийски игри, световни и европейски първенства;
· Подпомага дейности на спортни организации, свързани с адаптираната физическа активност на хората с увреждания. 

Спортистите с увреждания ползват безплатно държавната и общинската спортна база и не заплащат билети за състезания (чл. 33, ал. 4).
Други функции на Министерство на младежта и спорта, Министерство на образованието и науката, Министерство на културата, Българска национална телевизия, Българско национално радио и Българска телеграфна агенция и общините са регламентирани с чл. 36 – 38 от Закона за интеграция на хората с увреждания.

Съгласно чл. 36 от Закона за интеграция на хората с увреждания Министерството на младежта и спорта и Министерството на образованието и науката в сътрудничество с общините, спортните федерации и спортните клубове създават условия за социална интеграция на хората с увреждания чрез:

· Приспособяване и предоставяне на спортните обекти и съоръжения за ползване от хора с увреждания;

· Популяризиране на спортни прояви на хора с увреждания чрез средствата за масово осведомяване;

· Подпомагане участието на спортистите с увреждания в тренировъчна и състезателна дейност;

· Подпомагане на извънучилищни детски и младежки дейности.

Съгласно чл. 37 от Закона за интеграция на хората с увреждания Министерството на културата в сътрудничество с общините осигурява условия за интеграция на хората с увреждания чрез:

· Предоставяне на специализирана информация за използване на услуги, маршрути, архитектурно-транспортни и други облекчения в места за обществено ползване, предназначени за отдих и култура;

· Подкрепа за развитие на таланта и насърчаване творческите изяви на хората с увреждания.

Съгласно чл. 38 от Закона за интеграция на хората с увреждания общините в рамките на предоставената им компетентност осигуряват:

· Изграждането на достъпна архитектурна среда в детските градини и училищата;

· Достъпен обществен превоз на пътници чрез приспособяване на съществуващите масови транспортни средства и въвеждане в експлоатация на технически пригодени за използване от лица с увреждания транспортни средства;

· Достъп на хората с увреждания, придружени от кучета водачи, до местата за обществено ползване;

· Специални транспортни услуги за хората с увреждания;

· Необходимите материални условия и средства за осъществяване на социални контакти на хората с увреждания.

Съгласно чл. 39 от Закона за интеграция на хората с увреждания Българската национална телевизия, Българското национално радио и Българската телеграфна агенция осигуряват информация, достъпна за хората с увреждания. Медиите включват в своите програми специализирани предавания за хората с увреждания.

V. Предложения за усъвършенстване на нормативната уредба:

А. В областта на културата
Като изхождаме от принципа, че националното законодателство трябва да предвиди система от подходящи мерки за осигуряване на достъп на всички физически лица с увреждания, до културни живот, до отделните видове изкуства, както и създаването на достатъчна подкрепа за ефективно и самостоятелно упражняване на техните права, актуализирането на нормативната уредба за осигуряване на по-широк достъп на хора с увреждания би могло да бъде в следните посоки:
1. Осигуряването на безплатен вход до музеите на придружители на хората с увреждания и осигуряване на текстове за незрящи посетители чрез изменение и допълнение на Наредба № Н-9/27.04.2012 г. за реда за създаването и управлението на обществените колекции (Обн., ДВ, бр. 39/22.05.2012 г.) и Наредба № Н-4/08.10.2013 г. за условията и реда за представяне на културните ценности, (Обн., ДВ, бр. 28/28.03.2014 г.);
2. Издаване на методически указания по прилагането на Закона за културното наследство и подзаконовите актове по неговото прилагане от министъра на културата на основание чл. 31 от Закона за културното наследство за предвиждане на форми за осигуряване на достъп за хора с увреждания до движими и недвижими културни ценности;
3. В Наредбата за обхвата и съдържанието на документациите за извършване на консервационни – реставрационни дейности на недвижими културни ценности по чл. 171 от Закона за културното наследство и в Наредба № Н-4/08.10.2013 г. за условията и реда за представяне на културните ценности (Обн., ДВ, бр. 28/28.03.2014 г.) да се предвидят изменения и допълнения относно създаване на форми (визуални или други подходящи форми на архитектурен достъп) на културни ценности, подходящи за незрящи посетители;
4. Събиране на статистика от Регистъра на музеите по реда на Наредбата за водене на регистъра на музеите (обн., ДВ, бр. 28/28.03.2014 г.) за инициативи, свързани с хората с увреждания – допълнения в наредбата. С допълненията да бъде предвидено, че се отчитат посещенията на деца, ученици и възрастни хора с увреждания. Да се посочи статистика за работещ персонал с квалификация да обслужва хора с увреждания. Промените да бъдат направени чрез допълнения в регистрационните форми, които се попълват от музеите и се подават в Министерството на културата и са приложения към наредбата;
5. Създаване на копия на културни ценности или други форми – специално за незрящи – регулиране на въпроса – чрез изменение и допълнение на Наредба № Н-00-0005/08.06.2010 г. за условията и реда за възпроизвеждане на културни ценности в копия, реплики и предмети с търговско предназначение (обн., ДВ, бр. 46/18.06.2010 г.);
6. Учредяване на специална награда за постижения в сферата на културата и изкуствата за хора с увреждания чрез изменение и допълнения на Наредба № 2 от 11.04.2007 г. за награждаването на български културни дейци за постигнати високи творчески резултати или принос в развитието и популяризирането на културата (обн., ДВ, бр. 34/24.04.2007 г.);
7. Допълване на целевите програми на Министерството на културата по чл. 14 от Закона за закрила и развитие на културата, ежегодно актуализиране на правилата, по които се реализират, с цел насърчаване на хора с увреждания за участие в културния живот като предвиждане на сетивни форми за театрални постановки, въвеждане на различни подходи и форми за музеите за разнообразни начини на възприятия на експозициите, предназначени за хора с увреждания;
8. Културните организации да привличат специалисти, обучени в аудио – дескрипция и други форми, необходими за осъществяване на дейността за привличане на по-голяма аудитория, включваща и хората с увреждания. Посоченото за бъде въведено чрез въвеждане на правила и критерии, свързани със стандартите за делегираните от държавата дейности;
9. С оглед методическите функции на министъра на културата свързани с прилагането на Закона за народните читалища да се подготвят насоки или препоръки към читалищата в програмни или други документи, в които да се посочва, че при провеждане на дейности с деца с увреждания се препоръчва ангажирането на квалифицирани лица, които да работят с тези деца и да ги подпомагат при осъществяване на творчески дейности;
10. Създаване на регулация относно онлайн достъпа до библиотеките чрез утвърждаване на Стандарта за библиотечно обслужване от министъра на културата на основание чл. 8, ал. 2 от Закона за обществените библиотеки;
11. С приемането на Споразумението от Маракеш (27.06.2013 г.) на Световната организация за интелектуална собственост, целящо да се улесни достъпа до публикувани произведения за слепи хора, лица с нарушено зрение или с други увреждания, които не позволяват четенето на печатни материали, се определя набор от международни правила, които да гарантират, че на национално равнище ще се прилагат ограничения или изключения от авторското право в полза на тези лица. Споразумението задължава всяка договаряща се страна да предвиди в своите национални закони за авторското право ограничение или изключение по отношение на правото за възпроизвеждане, правото на разпространение и правото за предоставяне на публично разположение, с цел да се подобри наличността на произведения в достъпен формат за хората с увреждания от посочения тип. Копие в достъпен формат е копие на произведение (напр. книга на хартиен носител, електронна книга, аудиокнига и други), направено в алтернативен вид и формат в сравнение с формата, в който е публикувано произведението, чрез което засегнатите лица получават достъп до произведението толкова удобен, колкото и зрящо лице. Сред предвидените улеснения е осигуряването на трансграничния обмен на копия в достъпен формат на публикувани произведения, вкл. техния внос. Съветът на Европейския съюз е одобрил подписването на Маракешкото споразумение от името на Съюза като подписването е факт от 30.04.2014 г. Предстои ратифициране на Споразумението от местните парламенти на страните-членки. Изискванията, предвидени в Споразумението от Маракеш, следва да станат част от българското авторско правно законодателство до края на м. юли 2015 г.

Б. В областта на спорта
Да бъде продължена и развита програмата на Министерството на младежта и спорта „Спорт за деца с увреждания и деца в риск”.

В общинската програма по чл. 3, ал. 1 от Правилника за прилагане на Закона за закрила на детето да се предвиждат мерки за закрила съгласно Наредбата за условията и реда за осъществяване на закрила на деца с изявени дарби (обн., ДВ, бр. 111/22.12.2003 г.) за насърчаване на творческите заложби и потребности на деца с увреждания, изявили своите дарби.
В. В областта на образованието
Във връзка с изпълнението на Плана за действие, съдържащ мерки за привеждане от Република България на нормативната уредба и политики в областта на хората с увреждания в съответствие с разпоредбите на Конвенцията на ООН за правата на хората с увреждания Министерството на образованието и науката с участието на представителите от различни институции и организации, както и на национално представителните организации на и за хората с увреждания, изготви концепция за промени в нормативната уредба във връзка с прилагането на чл. 24 „Образование” от Конвенцията, където са залегнали основни принципи за осигуряване на равен достъп. Осигуряването на равен достъп до образование, повишаването на качеството на образованието и отварянето на образователната система са едни от най-значимите стратегически направления в образователната политика. Равният достъп на всички деца до качествено образование е пряко свързан със създаване на условия за тяхното развитие и просперитет в бъдеще.
Г. Други области

Агенцията за социално подпомагане да бъде определена като институция, отговорна за предоставяне на карти за хората с увреждани за тяхната идентификация като хора с увреждания. Картите ще позволят при посещение на спортни, културни и други мероприятия, отделните лица да се идентифицират като лица с увреждания, с цел да им бъдат осигурени съответните привилегии или облекчен достъп, когато такива са предвидени.
VI. Заключение
През 2013 г. Комитетът на Министрите на Съвета на Европа одобри Препоръка СМ/(2013)3 за осигуряване на пълноценно, равнопоставено и ефективно участие на лицата с увреждания в културни, спортни, туристически дейности и дейности за свободното време, с която се обръща към правителствата на държавите-членки да предприемат съответните мерки, за да насърчат всички заинтересовани страни да вземат под внимание разнообразието на хората с увреждания и широкия спектър от начини, по които участието в културни, спортни, туристически и развлекателни дейности може да бъде превърнато в реалност за всички хора, независимо от техния пол, възраст или вид увреждане.

Настоящата концепция дава начало за промени, които попадат в обхвата на различни закони и подзаконови нормативни актове за тяхното прилагане, насочени към въвеждането на ефективни и добре действащи механизми и практики за подкрепа на хората с увреждания, с цел да могат да упражняват правата си и да бъдат защитени от дискриминация и злоупотреби, като се отчитат специфичните потребности на хората с интелектуални и физически увреждания. Тя има отворен характер с оглед на предстоящата работа по разработването на следващата Стратегия за осигуряване на равни възможности на хората с увреждания през 2015 г.
Предложените промени очертават рамката на изцяло нов подход в правната уредба, касаеща дееспособността на пълнолетните лица, която със сигурност, ако бъде въведена, ще обезпечи адекватната грижа и подкрепа за хората с увреждания и ще даде правната гаранция, че те наистина са равни пред закона, както всички други с една основна цел – да упражняват ефективно правата си.

